Johnny sit skop in Pro14-eindstryd | Netwerk24
Deur Sportredaksie 26 Mei 2019 13:45
Die Ierse losskakel Johnny Sexton se goeie taktiese skopwerk het Leinster se rugbyspan gehelp om Saterdag sy sesde Pro-titel te verower.
Die Leinster-span vier fees nadat hy sy Pro14-titel Saterdag suksesvol teen die Glasgow Warriors verdedig het.Foto: Getty Images
Leinster was voor 47 128 toeskouers by Celtic Park in Glasgow in die Pro14-eindstryd met 18-15 teen die Glasgow Warriors baas.
Die Warriors het meer vloeiende rugby opgedis, maar Sexton het die nat toestande goed uitgebuit met sy skopwerk. Die wenspan, wat teen rustyd met 15-10 voorgeloop het, se agttal was ook 'n rapsie beter as die Warriors s'n.
Daar was 'n omstrede oomblik toe Rob Kearnsey van Leinster Stuart Hogg van die Warriors in die lug bygedam het. Hogg, wat volgende seisoen vir Exeter gaan speel, is beseer en kon nie verder speel nie. Nigel Owens, skeidsregter, het Kearnsey egter net met 'n geelkaart gestraf.
Vir die Leinster-flank Seán O'Brien was die oorwinning 'n goeie afskeid. Hy sal voortaan sy rugby vir London Irish speel.
Leinster 18 (15). Drieë: Gary Ringrose en Cian Healy. Doelskop: Jonny Sexton. Strafskoppe: Sexton (2).
Warriors 15 (10). Drieë: Matt Fagerson, Grant Stewart. Doelskop: Adam Hastings. Strafskop: Hastings.